###### PÉNZÜGYI BIZOTTSÁG

# H A T Á R O Z A T

**Tárgykód: Száma: t á r g y a**

**A20 1/2018. (I. 24.)** Az 5793/3 hrsz-ú ingatlan eladására vonatkozó versenytárgyalás eredményének javaslata

**A20 2/2018. (I. 24.)** A pénzbeli és természetbeni szociális és gyermekjóléti ellátásokról szóló önkormányzati rendelet elfogadásának javaslata

**A20 3/2018. (I. 24.)** A Berettyóújfalui Polgármesteri Hivatal 2017. évi munkájáról szóló tájékoztató javaslata

**A20 4/2018. (I. 24.)** A Bihari Népművészeti Egyesülettel megkötött Közművelődési megállapodás 2018. február 1-jétől hatályos szövegének javaslata

**A20 5/2018. (I. 24.)** A Fúvószenekarért Alapítvánnyal megkötött Közművelődési megállapodás 2018. február 1-jétől hatályos szövegének javaslata

**A20 6/2018. (I. 24.)** A Bihari Szabadművelődési és Népfőiskolai Egyesülettel megkötött Közművelődési megállapodás 2018. február 1-jétől hatályos szövegének javaslata

**A20 7/2018. (I. 24.)** Az Összefogás Berettyószentmártonért Egyesülettel megkötött Közművelődési megállapodás 2018. február 1-jétől hatályos szövegének javaslata

**JEGYZŐKÖNYV**

Készült: a Berettyóújfalui Polgármesteri Hivatal hivatalos helyiségében a 2018. január 24-én megtartott Pénzügyi Bizottsági ülésen.

**Jelen vannak:**

**Pénzügyi Bizottság részéről:**

Nagy Sándor bizottsági elnök

Hagymási Gyula bizottsági tag

Szántai László bizottsági tag

Gyarmati Sándorné bizottsági tag

**Berettyóújfalui Polgármesteri Hivatal részéről:**

Muraközi István polgármester

Bónácz János alpolgármester

Dr. Körtvélyesi Viktor jegyző

Dézsi Ferencné pénzügyi irodavezető

Kolozsvári István kulturális menedzser

Mile Sándor jegyzőkönyvvezető

**Meghívottak:**

Virágh Péter ügyvezető, Opus Team Kft.

A Pénzügyi Bizottság ülésének levezető elnöke Nagy Sándor volt. A levezető elnök köszöntötte a jelenlévőket, majd elmondta, hogy a Pénzügyi Bizottság ülésének meghívójában négy napirendi pont szerepel. Elmondta továbbá, hogy a Pénzügyi Bizottság 4 fővel határozatképes.

A levezető elnök a meghívóban szereplő négy napirendi pont tárgyalását szavazásra bocsátotta, melyet a Pénzügyi Bizottság tagjai egyhangúan 4 igennel támogattak.

A napirendi pontok ismertetését, valamint egyhangú elfogadását követően a Bizottság megkezdte az előterjesztések tárgyalását.

**Az ülés napirendje:**

1./ Előterjesztés a pénzbeli és természetbeni szociális és gyermekjóléti ellátásokról szóló önkormányzati rendelet elfogadására (2.)

**Előterjesztő:** Muraközi István polgármester

2./ Előterjesztés a Berettyóújfalui Polgármesteri Hivatal 2017. évi munkájáról (3.)

**Előterjesztő:** Dr. Körtvélyesi Viktor jegyző

3./ Előterjesztés közművelődési megállapodások módosításáról (5.)

**Előterjesztő:** Muraközi István polgármester

4./ Előterjesztés az 5793/3 hrsz-ú ingatlan eladására vonatkozó versenytárgyalás eredményéről (12.)

**Előterjesztő:** Muraközi István polgármester

**1. Napirend:** Előterjesztés az 5793/3 hrsz-ú ingatlan eladására vonatkozó versenytárgyalás eredményéről

**Dr. Körtvélyesi Viktor jegyző** kiegészítésében elmondta, hogy a versenytárgyalásra 2018. január 5-én került sor. A megadott határidőig a vételi szándékát már korábban jelző Opus Team Kft fizette be a 4.500.000 Ft-os összegű bánatpénzt, így jogot szerzett arra, hogy részt vegyen a versenytárgyaláson. A versenytárgyaláson a nettó 22.600.000 Ft-os induló ár maradt a végleges ár. A versenytárgyaláson az került megállapításra, hogy az Opus Team Kft. elfogadta az induló eladási árat, így a versenytárgyalás egyedüli résztvevőjeként nyertesként került kihirdetésre.

**Szántai László** hozzátette, hogy az anyagot olvasva azt vette észre, hogy a korábban elfogadott határozati javaslatban foglalt kritériumok a felhívásban teljesültek, vélhetően a szerződés is ennek szellemében lesz megkötve. Azt gondolja, hogy ez az értékesítési folyamat egészséges, normál keretek között ment végbe. Kérdést tett fel arra vonatkozóan, hogy hol volt meghirdetve az eladási felhívás, illetve a versenytárgyalás?

**Dézsi Ferencné pénzügyi irodavezető** válaszában elmondta, hogy a berettyoujfalu.hu oldalon, a Bihari Hírlapban, illetve az ingatlan.com-on volt meghirdetve az ingatlan eladása.

**Virágh Péter ügyvezető** elmondta, hogy a megvásárolni kívánt ingatlanon egy lakatos üzem kerülne megépítésre, amit az Opus Team Kft saját pályázatból kíván megépíteni. Ez a beruházás két pályázatból valósulna meg, nagyjából 500 millió Ft összegben. Első körben 15 fővel számoltak, vagyis ennyi embernek tudnak munkahelyet biztosítani, viszont reményei szerint ez a szám csak nőni fog. Szeretnék elérni a maximumot, ami 30 főt jelentene. Jelenleg az engedélyes tervek elkészítése folyik, nyáron pedig szeretnék elkezdeni a kivitelezési munkálatokat is, ősszel pedig az üzem átadására is sor kerülhetne. Az üzem egyszerű szendvicspanelekből kerül kialakításra, így az építkezés sok időt nem fog igénybevenni. Az üzem fő vázát 25 tonnás daruk és 10 hegesztő-terminál alkotja majd, ezen kívül kiszolgáló létesítmények és eszközök lesznek a csarnokban. Az üzem első körben fémszerkezet gyártással, egészen pontosan napelem tartószerkezetek gyártásával foglalkozna. Azt gondolja, hogy az eszközpark komolyabb munkák elvégzésére is alkalmas lesz. Véleménye szerint a munkahelyek szakemberekkel történő feltöltése lehet nagyobb probléma, de ha minden jól alakul, ősszel már elkezdődhetnek a munkák. Végezetül elmondta, hogy természetesen hosszú távra terveznek.

**Nagy Sándor** hozzátette, hogy egy olyan szakmunkásképző iskolában dolgozik, ahol fémipari szakmunkásokat is képeznek, épület- és szerkezetlakatosokat, illetve hegesztőket. Megütötte a fülét, hogy itt pedig egy korszerű üzem kerülne kialakításra modern berendezésekkel. Kérdést tett fel arra vonatkozóan, hogy a későbbiekben gondolkodnak-e olyanban, hogy tanulóképzés, illetve utánpótlás-neveléssel foglalkoznának-e?

**Virágh Péter ügyvezető** válaszában elmondta, hogy véleménye szerint, aki ésszerűen gondolkodik, annak ebben is gondolkodnia kell, többek között azért is, hogy a későbbi munkavállalókat a cég kvázi magának kiképezze. Ha lesz olyan szakember, aki ezeket a tanulókat oktatni tudja, akkor véleménye szerint ezt a lehetőséget igénybe kell venni.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**1/2018. (I. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete értékesíti a tulajdonát képező berettyóújfalui 5793/3 hrsz.-ú, 7523 m2 nagyságú kivett beépítetlen terület művelési ágú ingatlant az Opus Team Kft. (1138 Budapest, Meder u. 8. B. ép. 3. em. 2.) részére nettó 22.600.000 Ft áron, a versenytárgyalási kiírásban meghatározott szerződéses feltételekkel.

Az adás-vételi szerződés megkötésével kapcsolatban felmerülő költségek a vevőt terhelik, támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

**2. Napirend:** Előterjesztés a pénzbeli és természetbeni szociális és gyermekjóléti ellátásokról szóló önkormányzati rendelet elfogadására

**Muraközi István polgármester** kiegészítésében elmondta, hogy a tavalyi évben a vonatkozó rendeletek módosításával az a szilárd elhatározás fogalmazódott meg az Önkormányzatban, hogy a szociális kiadásokat egy családbarát Önkormányzatnak a szellemében próbálják átalakítani. Ennek egyik első lépése az volt, hogy a tavalyi évben az első lakáshoz jutók támogatásának vonatkozásában 100.000 Ft-ról 500.000 Ft-ra növekedett a támogatási összeg. Az Önkormányzat a demográfiai mozgásoknak a megállítására, illetve a megfordítására a továbbiakban is szeretne olyan támogatási formákat megjeleníteni és adni az itt élők részére, amellyel az itt maradásukat lehet ösztönözni. Új támogatási formaként kerülne bevezetésre a babaköszöntő csomag, a város babája, illetve az óvodakezdési támogatás. Ezek új elemek, a régiek esetében pedig emelkednek a jogosultsági értékhatárok. Ezzel még szélesebb körhöz lehet eljuttatni a támogatásokat. Ennek a rendeletnek az elfogadása meg kell, hogy előzze a költségvetési rendelet elfogadását, mivel támogatás esetén az új elemek beépítésre kerülnek az Önkormányzat 2018. évi költségvetési rendeletébe.

**Hagymási Gyula** elmondta, hogy a rendelet 6. §-ában van meghatározva az a minimum összeg, amitől nem lehet kevesebb a pénzbeli, esetenkénti rendkívüli települési támogatás összege. Kérdést tett fel arra vonatkozóan, hogy esetenként nagyjából mennyi szokott lenni ezeknek a támogatásoknak az összege? A rendeletben 1.000 Ft-ban van meghatározva ez a minimum, ezért ha ezek a támogatások 3.000 Ft, vagy 5.000 Ft körül vannak, akkor érdemes lenne a rendeletet az élethez jobban igazítani. Kérte a javaslat megfontolását.

**Muraközi István polgármester** válaszában elmondta, hogy az eseti támogatások összege 3.000 Ft és 5.000 Ft szokott lenni. Az 5.000 Ft-ot csak nagyon ritka esetben haladja meg, 3.000 Ft alatti támogatás pedig nem is nagyon volt az elmúlt időszakban. Polgármester úr előterjesztőként azzal a javaslattal élt, hogy a rendeletben szereplő 1.000 Ft-os minimum összeg 3.000 Ft-ra módosuljon.

**Szántai László** jelezte, hogy a rendelet szerint az Önkormányzat biztosítja a 30.000 Ft értékű babaköszöntő csomagot, amit a védőnő juttat ki az érintett családnak. Megfontolásra érdemesnek tartaná, hogy ne egy egység csomag legyen, hanem az illetékes védőnő állíthassa össze a csomagot a család igényeinek megfelelően.

**Muraközi István polgármester** válaszában elmondta, hogy támogatja a javaslatot, tehát ne egység csomag legyen, hanem a csomag összeállításának vonatkozásában a védőnő tegyen javaslatot.

**Gyarmati Sándorné** hozzátette, hogy nagyon tetszenek neki ezek a babás támogatások. Kérdést tett fel arra vonatkozóan, hogy pontosan mit jelent a város babája? Május 23-án kell születnie és 1 éves korában lesz a város babája? Vagy esetleg toleráns az Önkormányzat, és ha május 23-án nem születik baba, akkor az ehhez a dátumhoz legközelebb megszületett baba lesz a város babája?

**Muraközi István** **polgármester** válaszában elmondta, hogy a város napja május 23-a. Ez a nap essen bármelyik napra a naptárban, az a város napja. A városi programokat már a hétvégéhez szokta igazítani az Önkormányzat, de a város napját sohasem igazítják a hétvégi programokhoz. Az a baba, amelyik május 23-án születik, 1 éves korában lesz a város babája. Akár több város babája is lehet, tehát akinek a születési anyakönyvi kivonatában május 23-a szerepel, azok a babák mind a város babái.

**Nagy Sándor** elmondta, hogy a rendelet-tervezet 10. §-ában a helyben szokásos legolcsóbb temetésnél két összeg van, az egyik a hamvasztásos, a másik a koporsós temetésre vonatkozik. Kérdést tett fel arra vonatkozóan, hogy ezek mikori adatok?

**Dr. Körtvélyesi Viktor jegyző** válaszában elmondta, hogy az előző rendeletben ezek az összegek alacsonyabbak voltak, így ezek az összegek már jobban igazodnak az élethez.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**2/2018. (I. 24.) Pénzügyi Bizottsági Határozat**

A Pénzügyi Bizottság a pénzbeli és természetbeni szociális és gyermekjóléti ellátásokról szóló önkormányzati rendelet elfogadását támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

**3. Napirend:** Előterjesztés a Berettyóújfalui Polgármesteri Hivatal 2017. évi munkájáról

**Dr. Körtvélyesi Viktor jegyző** elmondta, hogy a beszámolóhoz kiegészítést nem kíván tenni, amennyiben kérdés merül fel, úgy arra megpróbál válaszolni. A Hivatal munkatársainak pedig ezúton is köszöni a beszámoló elkészítésével kapcsolatban végzett munkájukat.

**Szántai László** szóban hozzátette, hogy a beszámolóban elég részletesen fel vannak sorolva a pályázatok. Nem olyan régen járt az Orvosi Rendelőben, ami készen van, a felújítása megtörtént, viszont olyan véleményeket hallott nem csak onnan, hanem másfelől is, hogy nagyon levegőtlen a várakozó helyiség. Kérdést tett fel arra vonatkozóan, hogy a városfejlesztési iroda tud-e erről a dologról, járt-e utána valaki, illetve kaptak-e már ezzel kapcsolatos jelzést? Elmondta, hogy a beszámoló nagyon korrekt és részletes. Megnézte a közfoglalkoztatással kapcsolatos részt, ahol azt látta, hogy a leghosszabb ideig, 11 hónapig volt néhány fő alkalmazva és egészen 1,5 hónapig lefelé terjedően voltak alkalmazva közfoglalkoztatottak. Elmondta, hogy nem tudja, mennyire tekinthető érdeminek egy 1,5 hónapos közfoglalkoztatott személynek az alkalmazása. Mire ez a személy betanul, addigra más nem is biztos, hogy folytathatja a munkát. Úgy gondolja, hogy ez nem a leghatékonyabb megoldás a Hivatali feladatok ellátására. A beszámoló vége felé olvasta, hogy a Főépítész a szomszéd települések rendezési tervével is szokott foglalkozni. Semmi kifogása ez ellen, csak azt hitte, hogy a város Főépítésze, vagy esetleg van valamilyen körzeti hatásköre? Végül elmondta, hogy mivel Főépítész úr nincs jelen, ezért ezt a holnapi Képviselő-testületi ülésen kérdezi meg.

**Muraközi István polgármester** válaszában elmondta, hogy a közfoglalkoztatás soha sem az Önkormányzat érdekeit nézi. A közfoglalkoztatás lényege az lenne, hogy minél többen a munkaerőpiacon helyezkedjenek el és munkabérből éljenek.

**Nagy Sándor** szóbeli kiegészítésében elmondta, hogy egy rendkívül alapos, olvasmányos és mindenre kiterjedő beszámolót olvashattak a bizottság tagjai. Minden terület beszámolója alapos, számadatokkal alátámasztott. Szeretné kiemelni a pénzügyi és gazdálkodási tevékenység rendkívül alapos beszámolóját. A többi beszámoló rész is rendben van, de ez különösen kiemelkedik. A védőnői feladatoknál szerepel a beszámolóban, hogy hat területi és két iskolai védőnő látja el feladatát. Elmondta, hogy a munkájukat a saját munkája során is tapasztalja és látja, rendkívül nagy odaadással és segítségnyújtással végzik tevékenységüket, a rendezvényekbe bekapcsolódnak, csak dicséret illeti őket.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**3/2018. (I. 24.) Pénzügyi Bizottsági Határozat**

A Pénzügyi Bizottság a Berettyóújfalui Polgármesteri Hivatal 2017. évi munkájáról szóló beszámoló elfogadását támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

**4. Napirend:** Előterjesztés közművelődési megállapodások módosításáról

**Kolozsvári István kulturális menedzser** szóban hozzátette, hogy az előterjesztés lényege, hogy négy jól ismert szervezet finanszírozása ne legyen az éves aktuális Humánpolitikai Bizottsági pályázatoktól függő. Ez elmúlt években mindenki tapasztalhatta kiemelkedő tevékenységüket, ezért e négy szervezet vezetőjével történt többkörös egyeztetést követően alakult ki a megállapodások szövegezése, illetve alakulnak majd ki azok a támogatási összegek, melyek a költségvetési rendeletben külön soron, külön jogcímként szerepelnek majd.

**Muraközi István polgármester** kiegészítésében elmondta, hogy innentől kezdve e négy szervezet finanszírozása beemelődik a város költségvetésébe, ugyanakkor a Humánpolitikai Bizottsági pályázati körből kikerülnek. A tervek szerint a 2018. évi költségvetésben a Bizottsági keret nagysága megmaradna, így a Humánpolitikai Bizottságnak kicsit nagyobb mozgástere lesz. Ezen szervezeteknek beszámolási kötelezettsége is a Képviselő-testület irányába lesz.

**Hagymási Gyula** hozzátette, hogy a Humánpolitikai Bizottság az utóbbi években 15 millió Ft támogatást ítélt meg különböző civil szervezeteknek. Ezek a szervezetek a támogatással el kell számolniuk, viszont a város honlapján nem találta őket. Javaslatot fogalmazott meg, mely szerint valamilyen egyszerűsített formában, de ezek a beszámolók legyenek nyilvánosak, azokat tegye elérhetővé az Önkormányzat.

**Kolozsvári István** elmondta, hogy a beszámolója ezeknek a pályázóknak úgy néz ki, hogy van egy elszámolólap, ami viszonylag egyszerű, illetve szöveges beszámolót is kell készíteniük. A beszámoló részét képezi a támogatás felhasználását igazoló bizonylatok másolata is, ami egy nagyobb szervezet esetén nagyon sok bizonylatot jelent. A szakmai beszámolókat, illetve az elszámolólapot viszonylag hamar lehetne digitalizálni és a honlapon a helyi pályázatok menüpontban elérhetővé tenni, amennyiben ez a megoldás a Bizottság részéről elfogadható. A 2017. évi támogatások elszámolási határideje ez év január 31. Ha a beszámolók elfogadásra kerülnek, akkor ezt követően a beszámolókat elérhetővé lehet tenni a város honlapján.

Az előterjesztéssel kapcsolatban további hozzászólás, észrevétel, vélemény nem érkezett, ezért a levezető elnök a határozati javaslatot szavazásra bocsátotta.

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**4/2018. (I. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a helyi közművelődési tevékenység bizonyos részfeladatainak ellátására a Bihari Népművészeti Egyesülettel megkötött Közművelődési megállapodás 2018. február 1-jétől hatályos szövegét a határozati javaslat szerint elfogadja, támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**5/2018. (I. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a helyi közművelődési tevékenység bizonyos részfeladatainak ellátására a Fúvózenekarért Alapítvánnyal megkötött Közművelődési megállapodás 2018. február 1-jétől hatályos szövegét a határozati javaslat szerint elfogadja, támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**6/2018. (I. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a helyi közművelődési tevékenység bizonyos részfeladatainak ellátására a Bihari Szabadművelődési és Népfőiskolai Egyesülettel megkötött Közművelődési megállapodás 2018. február 1-jétől hatályos szövegét a határozati javaslat szerint elfogadja, támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

A Pénzügyi Bizottság 4 igen, 0 nem, 0 tartózkodás mellett az alábbi határozatot hozta:

**7/2018. (I. 24.) Pénzügyi Bizottsági Határozat**

A Pénzügyi Bizottság a határozati javaslatot, mely szerint Berettyóújfalu Város Önkormányzata Képviselő-testülete a helyi közművelődési tevékenység bizonyos részfeladatainak ellátására az Összefogás Berettyószentmártonért Egyesülettel megkötött Közművelődési megállapodás 2018. február 1-jétől hatályos szövegét a határozati javaslat szerint elfogadja, támogatja és a Képviselő-testületnek elfogadásra javasolja.

**Határidő:** 2018. január 25.

**Felelős:** Nagy Sándor bizottsági elnök

A levezető elnök megköszönte a jelenlévők munkáját és az ülést 16:34 perckor bezárta.

k.m.f.

Nagy Sándor Szántai László

Pénzügyi Bizottság Elnöke Pénzügyi Bizottság Tagja

Mile Sándor

jegyzőkönyvvezető